Յաջորդ բացթողումը, մեր արժեւորումով, հետեւեալն է. Ցեղասպանութեան հարիւրամեակը ստեղծեց յատուկ ոգեւորութեան մթնոլորտ, պահանջատիրական ոգի, երբ 166 հազար հայ քով քովի եկաւ, բռունցք բարձրացուց ու պահանջատէր եղաւ մեր ազգային Դատին: Այդ ոգին թէեւ պահուած է, սակայն հարիւրամեակի ոգեւորութեան մակարդակը պահպանելու համար յաւելեա՛լ ճիգ, աշխատանք, կեդրոնացում եւ կազմակերպուած մօտեցում կը պահանջուի: Այս գաղութը հսկայական կարողականութիւն ունի մեր պահանջատիրական աշխատանքներուն մէջ, եւ մենք պիտի շարունակե՛նք աշխատիլ՝ ի խնդիր այդ կարողականութեան ամբողջական դրսեւորման: